Vladas Žulkus

Vladas Žulkus (g. 1945 m. balandžio 16 d. Telšiuose) – Lietuvos archeologas, 2002–2011 m. Klaipėdos universiteto rektorius.

 Biografija 
1962–1964 m. studijavo Kauno politechnikos instituto Vilniaus filiale. 1970–1976 m. neakivaizdžiai studijavo Vilniaus universiteto Istorijos fakultete, 1985–1988 m. – TSRS Mokslų Akademijos Archeologijos instituto aspirantas. 1988 m. Maskvoje apgynė kandidatinę disertaciją „Klaipėda ir jos regionas XI–XVII amžiais“, 1993 m. ji nostrifikuota. 1999 m. Lietuvos istorijos institute apgynė humanitarinių mokslų habilitacinį darbą „Kuršiai vakarinių baltų geležies amžiaus kultūroje ir visuomenėje“.

1969–1990 m. dirbo Paminklų konservavimo instituto Klaipėdos skyriuje moksliniu bendradarbiu, nuo 1979 m. – archeologų grupės vadovu. Daugiausia tyrinėjo Klaipėdos senamiestį ir piliavietę. 1990 m. tapo Mažosios Lietuvos istorijos muziejaus Klaipėdoje direktoriumi, nuo 1992 m. dirba Klaipėdos universiteto Vakarų Lietuvos ir Prūsijos istorijos centre, kuris 2003 m. buvo reorganizuotas į Baltijos regiono istorijos ir archeologijos institutą. 1993–1997 ir 2001–2002 m. buvo istorijos centro direktoriumi. Pirmasis Lietuvoje pradėjo povandeninės archeologijos tyrimus. Dėstė Klaipėdos universiteto Istorijos katedroje. Nuo 1995 m. – docentas, nuo 2001 m. – profesorius. Nuo 2002 m. spalio 11 d. iki 2011 m. gruodžio mėn. Klaipėdos universiteto rektorius.
2018 m. kovo 8 d. buvo išrinktas į Klaipėdos universiteto tarybą.

2001–2003 m. Lietuvos archeologijos draugijos pirmininkas. Nuo 2008 m. Lietuvos mokslų akademijos narys ekspertas, nuo 2009 m. – UNESCO Povandeninio kultūros paveldo apsaugos konvencijos Mokslinio ir techninio patariamojo komiteto narys. 2009 metų Lietuvos mokslo premijos humanitarinių ir socialinių mokslų srityse laureatas už fundamentinių ir taikomųjų mokslinių tyrimų darbų ciklą „Baltai Baltijos jūros erdvėje (1994–2008 m.)“ (kartu su Algirdu Girininku ir Audrone Bliujiene). Nuo 2011 m. Lietuvos mokslų akademijos tikrasis narys. 2016 m. balandžio 3 V. Žulkui įteiktos Palangos miesto garbės piliečio regalijos.

 Svarbiausios publikacijos 
V. Žulkus yra keturių monografijų, keturių kolektyvinių monografijų ir daugiau kaip 50 tiriamųjų straipsnių lietuvių, vokiečių, anglų, lenkų, rusų kalbomis autorius ir bendraautoris. Monografijos:

 Žulkus, V., Klimka, L. Lietuvos pajūrio žemės viduramžiais. Vilnius, 1989.
 Žulkus, V. Klaipėdos senojo miesto raidos modelis, Vilnius, 1991.
 Žulkus, V. Palangos viduramžių gyvenvietės (Acta Historica Universitatis Klaipedensis, t. VI). Klaipėda, 1997.
 Butrimas, A., Žulkus, V., Nikžentaitis, A., Vaivada, V., Aleksandravičius, E. Žemaitijos istorija: kolektyvinė monografija. Sud. A. Nikžentaitis. Vilnius, 1997.
 Palangos istorija: kolektyvinė monografija. Sud. V. Žulkus. Klaipėda, 1999.
 Žulkus, V. Viduramžių Klaipėda. Miestas ir pilis. Archeologija ir istorija. Vilnius, 2002.
 Žulkus, V. Kuršiai Baltijos jūros erdvėje. Vilnius, 2004.
 Žulkus, V. Palanga in the Middle Ages. Ancient Settlements. Vilnius, 2007.
 Žulkus, V. et al. Jūrininkų rengimas Lietuvoje jūreivystės istorijos retrospektyvoje: kolektyvinė monografija. Sud. ir moksl. red. V. Senčila. Klaipėda, 2008.

 Literatūra 
 Praeities puslapiai: archeologija, kultūra, visuomenė. Skiriama archeologo prof. habil. dr. Vlado Žulkaus 60-ties metų jubiliejui ir 30-ties metų mokslinės veiklos sukakčiai. Klaipėda, 2005.

Kategorija:Lietuvos istorikai
Kategorija:Lietuvos archeologai
Kategorija:Klaipėdos universiteto rektoriai
Kategorija:Lietuvos mokslo premijos laureatai
Kategorija:KU dėstytojai